6. izcēlums. SPS šķēršļu novēršana — daži veiksmes stāsti ·Japāna — lauksaimniecības pārtika Liellopu gaļas importa aizliegums sakarā ar GSE Japāna vairāk nekā 20 gadus ir noteikusi aizliegumu importēt liellopu gaļu no valstīm, kas ir paziņojušas par GSE uzliesmojumu. Šādi pasākumi tiek uzskatīti par nesamērīgiem, un Japāna nav sniegusi zinātnē balstītu riska novērtējumu, kas pamatotu stingrākus pasākumus nekā OIE standarts. Pēdējo gadu laikā dialogā ar Japānas iestādēm ir panākta vairāku ES dalībvalstu atbrīvošana no aizlieguma saistībā ar GSE. Pēc vairākus gadus ilgušām diskusijām Japāna 2019. gadā atcēla aizliegumu attiecībā uz Horvātijas liellopu gaļu un atļāva ievest liellopu gaļu no Īrijas, ja dzīvnieks ir vecāks par 30 mēnešiem. Ar ES un Japānas ekonomisko partnerattiecību nolīgumu izveidotās jaunās divpusējās struktūras paver Komisijai papildu iespējas pieprasīt no Japānas pamanāmākus rezultātus šajā jautājumā un novērst atlikušos šķēršļus. Valsts mēroga aizliegums HPAI (putnu gripas) uzliesmojumu gadījumā OIE starptautiskajos standartos, kas attiecas uz putnu gripas vīrusu infekcijām, ir definēti uzliesmojumi, kuru gadījumā vajadzētu īstenot tirdzniecības ierobežošanas pasākumus, un uzliesmojumi, kuru gadījumā tirdzniecības ierobežojumi būtu jāattiecina tikai uz noteiktām infekcijas zonām attiecīgajā valstī (nevis uz visu tās teritoriju). Japāna pēc patogēniskās putnu gripas uzliesmojumiem nosaka valsts mēroga aizliegumus, neraugoties uz ES efektīvajiem un stingrajiem reģionālās ierobežošanas pasākumiem, kas atbilst starptautiskajam standartam un kam būtu jāļauj pilnīgi droši turpināt tirdzniecību. Tika panākts zināms progress, jo HPAI uzliesmojumu gadījumā no brīvajām zonām Nīderlandē uz Japānu var eksportēt inkubējamās olas un diennakti vecus cāļus. Komisija veido plašāku līdzdalības sadarbību ar Japānu, tostarp saistībā ar jaunām divpusējām struktūrām saskaņā ar ES un Japānas nolīgumu, lai panāktu ar dzīvnieku veselības stāvokli saistītu reģionālās ierobežošanas pasākumu savstarpēju atzīšanu. Reāli rezultāti no šā projekta tiek gaidīti samērīgā termiņā. ·Kanāda — lauksaimniecības pārtika Svaigu tomātu fitosanitārie importa nosacījumi 2016. gadā stājās spēkā Kanādas fitosanitārās prasības svaigu tomātu importam saistībā ar Tuta absoluta (tomātu kodēm); tās paredz, ka, ja tomātus importē no valsts, kuru ir skārusi Tuta absoluta, tomātu zaļās daļas ir jāatdala. 2019. gadā Spānija kļuva par pirmo valsti, kas saņēmusi atļauju sertificēt tādu svaigu tomātu sūtījumus, kuriem nav zaļo daļu. Pastāv interese arī par tomātu eksportēšanu kopā ar zaļajām daļām, un Kanādai ir iesniegts pieteikums, kurā paredzēti kontroles nosacījumi, kas garantē tirdzniecību pilnīgas drošības apstākļos. Šo pieteikumu Kanāda joprojām turpina izvērtēt. Nepamatoti tirdzniecības ierobežojumi ES dalībvalstu brīvības un no kaitīgajiem organismiem brīvu teritoriju neatzīšanas dēļ attiecībā uz citrusu un Āzijas ūsaiņiem (CLB un ALB) 2013. gadā Kanāda noteica nepamatotu aizliegumu no visas ES importēt augus, kuru stublāja diametrs pārsniedz 10 mm, jo tika uzskatīts, ka pastāv risks ar tirdzniecību pārnest ALB un CLB. Tā kā šie kaitīgie organismi ES tiek labi regulēti un pastāv stingri kontroles pasākumi, tirdzniecības partneriem būtu jāatzīst no kaitīgajiem organismiem brīvas teritorijas. Atbildot uz Komisijas pieprasījumu, Kanāda atzina 21 ES dalībvalsti par brīvu no CLB un ALB. Komisija turpina apspriesties ar Kanādu, lai tiktu atzītas arī no kaitīgajiem organismiem brīvas teritorijas skartajās ES dalībvalstīs. ·Meksika — lauksaimniecības pārtika Svaigu augļu un dārzeņu importa ierobežojumi ES augļu un dārzeņu eksportu uz Meksiku kavē importa protokoli, kuros ir iekļauts nesamērīgs mazināšanas pasākums (aukstumapstrāde) un pirmsnosūtīšanas pārbaudes izcelsmes valstī, ko apmaksā nozares pārstāvji (pirmsmuitošana). Meksika vēl nav pamatojusi tās veikto riska novērtējumu, kura ietvaros jāpiemēro tik plašs kaitīgo organismu un mazināšanas pasākumu loks. Turklāt karantīnas organismu mazināšanai attiecībā uz citrusaugļiem, āboliem, bumbieriem, kivi un persikiem piemēroto pasākumu ir daudz un tie ir apgrūtinoši. Lai katru ražojumu atļautu ievest Meksikā, to atsevišķi izpēta. 2019. gadā tika panākts progress attiecībā uz šo šķērsli, jo Meksika atļāva importēt bumbierus no Beļģijas. Meksika arī paziņoja fitosanitāros importa nosacījumus attiecībā uz Itālijas izcelsmes kivi importu (pieprasījums tika izskatīts kopš 2006. gada) un 2019. gada otrajā pusē publicēja importa nosacījumus savā tīmekļa vietnē; tas nozīmē tirgus atvēršanu Itālijas izcelsmes kivi. Ilgas apstiprināšanas procedūras cūkgaļas importam Meksika piemēro ilgas apstiprināšanas procedūras cūkgaļas importam. Pēdējo gadu laikā šajā ziņā ir novērots progress, un 2019. gadā Nīderlandei tika atļauts eksportēt cūkgaļu. Meksika ir arī apņēmusies pakāpeniski ieviest iepriekšēju iekļaušanu sarakstā atļauju saņēmušajām dalībvalstīm, tā novēršot nepieciešamību nākotnē veikt revīziju uzņēmumos.